千葉紅梨花
作者：歐陽修
朝代：宋

paragraphs: 紅梨千葉愛者誰，白髮郎官心好奇。
徘徊繞樹不忍折，一日千匝看無時。
夷陵寂寞千山裏，地遠氣偏時節異。
愁煙苦霧少芳菲，野卉蠻花鬭紅紫。
可憐此樹生此處，高枝絕艷無人顧。
春風吹落復吹開，山鳥飛來自飛去。
根盤樹老幾經春，真賞今纔遇使君。
風輕絳雪罇前舞，日暖繁香露下聞。
從來奇物產天涯，安得移根植帝家。
猶勝張騫爲漢使，辛勤西域徙榴花。